Bergen lufthavn, Flesland

Bergen lufthavn, Flesland (IATA: BGO, ICAO: ENBR) er en lufthavn som ligger på Flesland, drøyt 20 kilometer sør for Bergen sentrum i Vestland fylke. Lufthavnen ble ferdigstilt i 1955. Flesland er Norges nest største lufthavn, etter Oslo lufthavn, Gardermoen. I 2013 passerte antall reisende for aller første gang over 6 millioner passasjerer. Den viktigste destinasjonen er Oslo, som har 20 daglige avganger (gjennomsnitt i 2022) hver vei med Boeing 737-fly (Norwegian) og Airbus A320 (SAS). Det er Europas femte mest trafikkerte linje etter antall avganger. Drøyt 3 millioner passasjerer reiste innenriks fra Flesland i 2008, mesteparten til og fra Oslo lufthavn, Gardermoen.
De første skrittene mot en flyplass på Flesland ble tatt i 1937, da deler av kystgården Flesland ble ekspropriert av kommunen. I 1952 vedtok myndighetene at en flyplass skulle bygges på Flesland. Terminalbygget fra 1955 ble tegnet av arkitekt Halfdan B. Grieg. Flesland skulle konstrueres med en rullebane på 2 990 meter. Den opprinnelige flyplassen ble hovedsakelig finansiert av NATO.
Ett år etter åpningen opplevde Flesland en gjennomgående god vekst i passasjertrafikken. I startfasen ble det startet tre daglige flyvninger fra Bergen til Oslo. Ikke lenge etter ble det opprettet en daglig rute til Stavanger. To dager i uken korresponderte flyet til Stavanger også med videre fly til London og Amsterdam. Nordover fortsatte daværende Vestlandske Luftfartsselskap å fly til byene i Møre og Romsdal og til Trondheim. SAS opererte på den tiden mesteparten av trafikken og tilbød tur til Trondheim, via Oslo for samme pris.
En ny terminal åpnet i 1988. Denne ble også tegnet av samme arkitekt, Halfdan B. Grieg. Den ble konstruert med 11 gater med jetbroer, nummerert 21–32. Bare tre år senere, i 1991, stod dagens kontrolltårn ferdig, bygget mellom helikopterterminalen og flyterminalen. Etter utvidelsen i 2017 opererer den eldre delen av terminalen per i dag med utenriksflygninger, også med taxfree-butikker og et lite utvalg av serveringstilbud. Denne delen av flyplassen fungerer ikke som en egen terminal, men som en del av den nye terminalen.
I 2009 gjennomførte Avinor på Bergen lufthavn en plan- og designkonkurranse for utvidelse av terminalbygget, slik at flyplassen skulle kunne håndtere forventet trafikkvekst. Vinner ble Nordic Office of Architecture med sitt konsept «Vingespenn». Basert på vedtak i styremøte i desember 2010 ba styret i Avinor administrasjonen i T3-prosjektet, om å jobbe videre med skisseløsninger for brukerne på flyplassen. Forslaget som styret i Avinor anbefalte å utrede videre i prosjektet, skulle oppfylle en kapasitet på 7,5 millioner passasjerer.
I desember 2012 vedtok styret i Avinor å starte de forberedende arbeidene. Dette var tilrettelegging av nødvendige arealer og infrastruktur som ville gjøre det mulig å ferdigstille et nytt terminalbygg i 2017. Det endelige byggevedtaket kom i mars 2014, og i 21. mai 2014 la statsminister Erna Solberg ned grunnsteinen til det nye terminalbygget på Flesland. Bygget ble for første gang tatt i bruk 17. august 2017, og løste kapasitetsproblemene ved flyplassen.
Den nye delen av terminalen har en kapasitet på 7,5 millioner passasjerer med et areal på 85 000 m. Kostnadsrammen for utbyggingen ble på drøyt 3,6 milliarder kroner.
Kunsten utenfor den nye terminalen er laget av den islandske kunstneren Ragnar Kjartansson. Den består av ordet "BERGEN?" i lysende gule bokstaver. Bokstavene er 5,5 meter høye, hvor hver bokstav veier 2,5 tonn.
På lufthavnen omfatter Norwegian, SAS og Widerøe det meste av innenriks- og utenriksnettet for passasjertrafikk. I tillegg operer både Norwegian og SAS, på vegne av diverse reiseselskaper, flere charterflyvninger fra Bergen lufthavn til Spania og Kanariøyene, Hellas, og Tyrkia. Flyselskapet Sunclass står i tillegg for en markant andel av charterflyvningene, med ruter til blant annet Spania og Kanariøyene, Hellas, og Kapp Verde.
Norwegian: Innenlands: Oslo, Stavanger, Trondheim, Harstad-Narvik. Utenlands: London Gatwick, Alicante, Berlin-Brandenburg, København, Gdansk, Gran Canaria, Krakow, Malaga, Manchester, Tenerife-South, Antalya, Barcelona, Kreta-Chania, Palma de Mallorca, Milano-Bergamo, Nice, Paris-Charles de Gaulle, Roma, Stockholm, *Dubrovnik, *Edinburgh, *Split.
SAS: Innenlands: Oslo, Stavanger, Trondheim. Utenlands: København, Stockholm, *Milano-Malpensa, *Split, Alicante, *Malaga.
Widerøe: Innenlands: Sandefjord-Torp, Kristiansand, Stavanger, Haugesund, Sogndal, Florø, Ørsta-Volda, Ålesund, Molde, Kristiansund, Trondheim, Bodø, *Leknes, Harstad-Narvik, Tromsø. Utenlands: Gøteborg, *Firenze, *Palma de Mallorca, *Nice, Billund, Alicante, Aberdeen, Færøyene, Dublin, München, Hamburg, Brussel. *Sommerruter
Andre selskaper med direkteruter til Bergen inkluderer:
KLM: Amsterdam Schiphol
Air France: Paris Charles De Gaulle
Lufthansa: Frankfurt, München
Icelandair: Reykjavik (Keflavik)
Finnair: Helsinki
Loganair: Edinburgh, Newcastle, Shetlandsøyene
Edelweiss Air: Zürich
Wizzair: Gdansk, Krakow
Air Baltic: Riga
Eurowings: Düsseldorf
Bergen lufthavn har et opparbeidet et godt kollektivtilbud til og fra flyplassen med bybane og buss til både Bergen sentrum, men også flere av bydelene.